DA Den Europæiske Unions Tidende L 79/44

KOMMISSIONENS BESLUTNING

af 24. marts 2009

om betingelserne for, at plastkasser og -paller kan undtages fra de bestemmelser om koncentrationsniveauer for tungmetaller, der er fastlagt i Europa-Parlamentet og Rådets direktiv 94/62/EF om emballage og emballageaffald

(meddelt under nummer K(2009) 1959)

(EØS-relevant tekst)

(2009/292/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 94/62/EF af 20. december 1994 om emballage og emballageaffald (1), særlig artikel 11, stk. 3, og

ud fra følgende betragtninger:

(1) Kommissionens beslutning 1999/177/EF af 8. februar 1999 om betingelserne for, at plastkasser og -paller kan undtages fra de bestemmelser om koncentrationsniveauer for tungmetaller, der er fastlagt i direktiv 94/62/EF om emballage og emballageaffald (2), udløb den 9. februar 2009.

(2) På det tidspunkt, hvor beslutning 1999/177/EF udløb, var der på markedet stadig et stort antal plastkasser og -paller med et højere indhold af tungmetaller end det i direktiv 94/62/EF fastsatte. Da der i branchen ikke er kapacitet til at udskifte alle sådanne kasser og paller, er der stor risiko for, at de vil blive bortskaffet ved deponering eller forbrænding. Begge løsninger ville være til skade for sundhed og miljø.

(3) Målet med direktiv 94/62/EF er at begrænse tilstedeværelsen af tungmetaller i emballage og at nå et højt niveau af miljøbeskyttelse, herunder ved genbrug og genvinding.

(4) For at give branchen tid til at udskifte de pågældende plastkasser og -paller under anvendelse af den bedste tilgængelige teknik bør der fastsættes betingelser for at undtage plastkasser og -paller, der befinder sig i produktcyklusser inden for en lukket og kontrolleret kæde. I de videnskabelige rapporter, Kommissionen har fået forelagt, anbefales det, at der indrømmes en sådan undtagelse.

(5) Da Kommissionen efter fem år har til hensigt at vurdere, hvordan systemet i denne beslutning fungerer, og hvilke fremskridt der er gjort med hensyn til udfasning af plastkasser og -paller, der indeholder tungmetaller, er det påkrævet, at medlemsstaterne indgiver de relevante oplysninger. For ikke at forøge medlemsstaternes nuværende administrative byrde ved at pålægge dem bestemte rapporteringskrav er det tilstrækkeligt, at de pågældende oplysninger indgår i de rapporter, der indsendes til Kommissionen i medfør af artikel 17 i direktiv 94/62/EF.

(6) Af hensyn til retssikkerheden bør nærværende beslutning finde anvendelse fra dagen efter den dato, hvor beslutning 1999/177/EF udløb, således at eventuelle negative virkninger som følge af udløbet undgås.

(7) Foranstaltningerne i denne beslutning er i overensstemmelse med udtalelse fra det udvalg, der er nedsat ved artikel 21 i direktiv 94/62/EF —

VEDTAGET FØLGENDE BESLUTNING:

Artikel 1

I denne beslutning forstås ved:

1) »tungmetaller«: bly, cadmium, kviksølv og hexavalent chrom

2) »bevidst tilsætning af tungmetaller«: bevidst anvendelse af et stof, der indeholder tungmetaller, i sammensætningen af en emballage eller emballagekomponent med det formål at give det endelige produkt en bestemt egenskab, et bestemt udseende eller en bestemt kvalitet

3) »tilfældig forekomst af tungmetaller«: forekomst af tungmetaller som en utilsigtet bestanddel i en emballage eller emballagekomponent.

Artikel 2

Summen af koncentrationerne af tungmetaller i plastkasser og -paller kan overskride den gældende grænse i artikel 11, stk. 1, i direktiv 94/62/EF, hvis de pågældende kasser og paller indføres i og bliver i produktcyklusser inden for en lukket og kontrolleret kæde under de betingelser, der er fastsat i artikel 3, 4 og 5.

Artikel 3

1. Plastkasser og -paller med for højt indhold af tungmetaller, jf. artikel 2, skal fremstilles eller repareres ved en kontrolleret genvindingsproces i overensstemmelse med stk. 2, 3 og 4 i nærværende artikel.

2. Det genvundne materiale må kun stamme fra andre plastkasser og -paller.

Tilsætning af andet råmateriale skal være så lav som teknisk muligt, i alle tilfælde dog højst 20 vægtprocent.

3. Bevidst tilsætning af tungmetaller som sådanne under genvindingsprocessen er i modsætning til tilfældig forekomst af tungmetaller ikke tilladt.

Det betragtes ikke som bevidst tilsætning af tungmetaller, når genvundne materialer anvendes som råvare til reparation af emballagematerialer, selv om en del af de genvundne materialer kan indeholde tungmetaller.

4. Summen af koncentrationerne af tungmetaller i plastkasser og -paller må kun overskride den gældende grænse i artikel 11, stk. 1, i direktiv 94/62/EF, når dette skyldes, at der benyttes materialer med indhold af tungmetaller i genvindingsprocessen.

Artikel 4

1. Plastkasser og -paller med for højt indhold af tungmetaller, jf. artikel 2, forsynes med en varig og synlig mærkning.

2. Medlemsstaterne sikrer, at mindst 90 % af de afsendte plastkasser og -paller med et for højt indhold af tungmetaller, jf. artikel 2, returneres til fabrikanten, emballerings- eller påfyldningsvirksomheden eller en bemyndiget repræsentant, inden for de pågældende plastkassers og -pallers livscyklus.

3. Uden at anvendelsen af de foranstaltninger, der træffes i medfør af artikel 6 indskrænkes, skal alle plastkasser og -paller, der returneres i medfør af denne artikel og ikke længere kan genbruges eller ikke agtes genbrugt, enten bortskaffes efter en procedure, der er godkendt af den pågældende medlemsstats kompetente myndighed med særlig henblik herpå, eller genvindes i en kontrolleret genvindingsproces i overensstemmelse med artikel 3, stk. 2, 3 og 4.

Artikel 5

1. Medlemsstaterne opretter et lagerstyrings- og registreringssystem og fastsætter en metode til kontrol af de lovbestemte og finansielle regnskabspligter, således at det kan dokumenteres, at betingelserne i denne beslutning overholdes.

Ved hjælp af dette system skal der kunne gøres rede for alle plastkasser og -paller med et for højt indhold af tungmetaller, jf. artikel 2, som sættes i cirkulation og tages ud af cirkulation.

2. Medmindre andet er fastsat i en frivillig aftale, sikrer medlemsstaterne, at fabrikanten eller dennes bemyndigede repræsentant en gang om året indgiver en skriftlig overensstemmelseserklæring og en årsrapport, som viser, hvorledes betingelserne i denne beslutning er blevet overholdt. Eventuelle ændringer med hensyn til systemet og de bemyndigede repræsentanter angives i rapporten.

3. Medlemsstaterne sikrer, at fabrikanten eller dennes bemyndigede repræsentant opbevarer den relevante tekniske dokumentation og kan stille den til rådighed for den kompetente myndighed med henblik på kontrol i mindst fire år.

Hvis hverken fabrikanten eller dennes bemyndigede repræsentant er etableret i Fællesskabet, påhviler forpligtelsen til at opbevare den relevante tekniske dokumentation den person, der bringer produktet på markedet i Fællesskabet.

Artikel 6

Medlemsstaterne sørger for at tilskynde fabrikanterne til at søge metoder til efterhånden at overholde den gældende grænse for tungmetaller i plastkasser og -paller i artikel 11, stk. 1, i direktiv 94/62/EF, herunder den bedste tilgængelige teknik til udvinding af tungmetaller.

Artikel 7

I de rapporter, medlemsstaterne forelægger Kommissionen i medfør af artikel 17 i direktiv 94/62/EF, skal der indgå en detaljeret rapport om, hvordan systemet i denne beslutning fungerer, og hvilke fremskridt der er gjort med hensyn til udfasning af plastkasser og -paller, der ikke opfylder bestemmelserne i artikel 11, stk. 1, i direktiv 94/62/EF.

Artikel 8

Denne beslutning finder anvendelse fra den 10. februar 2009.

Artikel 9

Denne beslutning er rettet til medlemsstaterne.

Udfærdiget i Bruxelles, den 24. marts 2009. På Kommissionens vegne Stavros DIMAS Medlem af Kommissionen

(1) EFT L 365 af 31.12.1994, s. 10.

(2) EFT L 56 af 4.3.1999, s. 47.